Klinicky sa prejavuje záchvatmi kolikovitých bolestí v oblasti obličiek s pocitom tlaku v drieku, ktoré trvajú niekoľko hodín. Bolesti sa dostavujú po preťažení alebo dlhšej mikčnej prestávke. Niekedy sa pridružuje oligúria až anúria a vracanie. Palpačne sa zisťuje pohyblivý, valcovitý, mäkký, fluktuujúci tumor v oblasti obličiek, niekedy siahajúci po strednú čiaru. Po ústupe záchvatu nastáva polyúria a vymiznutie palpačného nálezu. V moči sa zisťuje hematúria kolísavej intenzity, niekedy mierna proteinúria; formované elementy chýbajú. Názov syndrómu, po prvý raz opísaného na prelome rokov 1955/56, bol odvodený od mena francúzskeho chirurga a urológa pôsobiaceho v Paríži Pierra Bazyho (1863 – 1934).
intermitentná hydronefróza nejasnej etiológie, ktorá vzniká pravdepodobne následkom tlaku atypicky prebiehajúcej a. renalis, ktorá kríži ureter
Kadlec, O. et al.: Encyklopédia medicíny. I. Bratislava: Asklepios 1993.